Vzácne mince

Pojmom vzácne mince môžeme označiť mince, ktorých hodnota sa vyčísľuje v miliónoch dolárov. Vzácne mince sú často spojené s chybným zadaním razby a kurióznymi príbehmi. Výpočet najvzácnejších mincí sveta nie je oficiálne stanovený a je dynamický. Mení sa v závislosti od predajov realizovaných v aukčných sieňach.

Flowing Hair Dollar 1794 
Bol to prvý dolár vydaný v Spojených štátoch amerických. Razba dolára prebehla v rokoch 1794 a 1795. Dizajnom sa inšpiroval u španielskych mincí, ktorými sa vtedy bežne platilo po celej Amerike. V roku 2013 sa Flowing Hair Dollar vydražil v aukcii Stack’s Bowers Galleries za rekordných 10 016 875 dolárov. Majiteľom sa stala firma Legend Numismatics, ktorá patrí k najznámejším obchodníkom so vzácnymi mincami.

Double Eagle 1933 
Double Eagle 1933 je zlatá minca v nominálnej hodnote 20 dolárov z razby Spojených štátov amerických. V roku 1933 sa síce vyrazilo 445 500 mincí tohto typu, avšak následkom finančnej krízy prezident Franklin D. Roosevelt nariadil roztaviť všetko zlato vrátane mincí Double Eagle. Tento príkaz obišiel 13 mincí, ktorých trhová hodnota závratne stúpla. Najdrahší Double Eagle z roku 1933 sa vydražil v roku 2002. Najvzácnejší exemplár Double Eagle 1933 sa do rúk federálnej vlády vrátil až v roku 1996, keď ho náhodou objavili u britského obchodníka so zlatom.

Brasherov dublon 1787 
Brasherov dublon je jediná vzácna minca zo súkromnej razby. Ephraim Brasher, tvorca tejto mince, bol americký zlatník. V roku 1787 nechať vyraziť niekoľko dublonov. O dôvode tejto razby sa špekuluje. Väčšina numizmatikov sa však domnieva, že dublony mali slúžiť ako predloha na razbu amerických obežných mincí. Dublon je vzorom dizajnu amerických mincí, ktorý pretrval až do dnešných čias. Zobrazuje trinásť hviezd v kruhu, olivovú ratolesť a majestátneho orla.

Strieborný dolár 1804 
Strieborný dolár z roku 1804 zberatelia nazývajú kráľom amerických mincí. V roku 1804 sa vyrazilo 19 570 strieborných dolárov prvej triedy. Neskôr sa však zistilo, že tieto mince boli vyrazené starými raznicami z predošlých dvoch rokov. Až do roku 1836 sa strieborné obežné doláre vôbec nerazili. Zástupcovia štátnej mincovne však chceli z reprezentačných dôvodov darovať svojim obchodným partnerom doláre z roku 1804. Keď zistili, že z toho roku žiadne doláre neexistujú, nechali špeciálne pri tejto príležitosti vyraziť zopár kusov s rokom 1804.

Liberty Head 1913 
Niklák z roku 1913 bol prvou mincou, ktorá sa predala za viac ako milión dolárov, pričom jeho nominálna hodnota je iba 5 centov. História vzniku tejto mince je veľmi sporná. Niklák Liberty Head vznikol buď ako nedorozumenie, keď sa na razbu obežných päťcentov použila zlá raznica, alebo bola jeho razba dobre premysleným obchodným ťahom zamestnanca štátnej mincovne.

Referencie

Literatura 
Yeoman, R.S. A Guide Book of United States Coins Atlanta: Whitman Publishing, 2009
Harper, C. David; Miller, H. 2015 U.S. Coin Digest. 11th Edition. Krause Publications, 2012

Externé zdroje 
Vzácne mince a ich hodnota - Pokladnica mincí

Numizmatika